二教钟铭
北周武帝 (NanBei)
实际遐旷，通玄洞微，化缘得业，造理因机。灵图降彩，慧日垂晖，金河雾集，银涧云飞。（一章）九霄仙箓，五岳真文，智烟遐照，禅林远熏。金鼓入梦，琼钟彻云，音调冬立，响召秋分。（二章）二教并兴，双銮同振，远赴天霜，遥亏地镇。陕河浮影，汉溪传韵，听响弘法，闻声起信。（三章）般若无底，重玄有门，长开久暗，永拔沉昏。不求正觉，莫会天尊，唯全智海，先度黎元。（四章）